google/wiki40b huggingface dataset:
Bucovina gjeterhund

Opprinnelse og alder

Bucovina gjeterhund kommer opprinnelig fra Karpatene, i Bucovina som ligger nordøst i Romania. Bucovina gjeterhund er svært populær i denne regionen, både som gjeterhund og vakthund. Lokalt er hunderasen også kjent under navnene Dulau og Capau.
Den første rasestandarden for Bucovina gjeterhund ble først skrevet i 1982 og oppdatert i 2001 av den rumenske kennelklubben Asociatia Chinologica Romana. Den nåværende rasestandarden er datert 29. mars, 2002, og  ble skrevet etter modellen vedtatt på generalforsamlingen til FCI i 1987 i Jerusalem.
Bucovina gjeterhund er kun midlertidig godkjent av FCI.

Lynne og væremåte

Bucovina gjeterhund ble avlet til å beskytte flokker av husdyr som var ute på sommerbeite, og de er derfor svært dyktige vakthunder. Rasen kjennetegnes av et balansert temperament, veldig rolig, dedikert og elsker barn. Bucovina gjeterhunder liker ikke fremmede. Bucovina gjeterhunder er modige og kampvillig i møte med fremmede dyr eller mennesker som kommer inn på dens territorium. De har svært kraftig bjeffing, som brukes til å varsle om fremmede og dyr. Bucovina gjeterhund bruker natten til å patruljere territoriet og se til flokken den vokter. En voksen Bucovina gjeterhund trenger store ute areal for å trives.
Maleskje

En maleskje, eller malekniv, er et vertøy som brukes til å lage malerier med. Den har form som en murskje, dvs skaft med en buet forlengelse som er festet til et skjelignende flatt blad, vanligvis av rustfritt eller forkrommet stål. Form og størrelse på bladet varierer.
Skjeen kan brukes til å blande farger med, legge farger på lerretet eller til å fjerne overflødig farge med. Den brukes både til olje- og akrylfarger. Kanten på en liten maleskje er også egnet til å legge inn tynne streker på bilder med. På grunn av at formen på maleskjeen ikke gjør denne egnet til skraping av paletten, pleier kunstnere ofte å ha en palettkniv til dette. Den kan brukes på samme måte som skjeen, og noen kunstnere bruker bare en gammel, sløv bordkniv med mykt blad.
Heidelberg (Victoria)

Historikk

Landområdene i Heidelberg ble solgt av kronen på auksjon i 1838. Det var en av de første områdene i Melbourne som ble solgt etter at området som i dag er sentrum av Melbourne ble auksjonert bort i 1837. I 1840 ble byen Warrangal målt opp, navnet er et aboriginsk ord som betyr ørnerede. Kort etter ble navnet byttet til Heidelberg av en av agentene. 
Da området ble bosatt var det kun en sti til Melbourne via North Fitzroy. Derfor ble det etablert en veiforrening i 1841 som skulle opparbeide vei til Heidelberg. Området ble et yndet mål for utflukter blant Melbournes innbyggere.
I løpet av 1880-årene tiltrakk området seg en god del kunstnere på grunn av lav husleie som følge av mangelen på kollektivtransport til Melbourne. Disse kunstnere etablerte det som senere har blitt kjent som Heidelbergskolen i australsk kunst.
Oppdøl sjukehus

Oppdøl sjukehus er et psykiatrisk sykehus som ligger på Hjelset i Molde. Sykehuset ble åpnet i 1913 som et typisk asyl i landlige omgivelser. I 1925 åpnet en ny avdeling, og nye bygninger kom også til i mellomkrigstiden og i 1961. På det meste hadde sykehuset cirka 500 døgnpasienter. Siden 1984 har sykehuset vært organisert som en avdeling under Molde sjukehus og har i dag cirka 60 døgnpasienter.
19. desember 2014 ble Oppdøl valgt som det nye stedet for det felles sykehuset i Nordmøre og Romsdal av helseminister Bent Høie, som påberopte seg faglige grunner for valget.
Ratan Thiyam

Utdannelse og stillinger

Ratan Thiyam har utdannelse i dramatikk fra National School of Drama i New Delhi, hvorfra han ble uteksaminert i 1974.
I Imphal, Manipur, hvor han selv vokste opp, grunnla han nå sitt eget 'Chorus Repertory Theatre'. En kort periode (1987–1988) fungerte han også som direktør for The National School of Drama (NSD) i New Delhi, men han fant fort ut at ønsket seg tilbake, både til nordøst India og til den internasjonale arena. Ratan Thiyam har dessuten vært foreleser ved Fordham University, New York (USA) og ved Fordham Orvieto Theatre Institute, Italia.

Dypt forankret teatralske uttrykk

Ratan Thiyam er kjent for forestillinger som riktignok bygger på eldre indiske dramatradisjoner og uttrykksmåter, men som han overfører og plasserer inn i overraskende moderne sammenhenger. 
Hans iscenesettelser stiller ofte publikum overfor divergerende perspektiver, referanser til annen kunst, og myriader av inntrykk og innfallsvinkler. Ved genial bruk av lys / mørke, sterke farger og effektfulle tekniske virkemidler, og nøye planlagte detaljer, helt ned til den minste håndbevegelse eller mimiske uttrykk, er hans skuespill gjerne spekket med litterære og mytiske symboler og mening. De fleste av Ratan Thiyams stykker hører tematisk sett hjemme i en dyptgripende indisk kontekst. Likevel har de vist seg å ha en merkelig universell appell på en hver publikumer som stiller seg åpen til å forføres av det visuelle fortellergrepet, som er Ratan Thiyams varemerke. Tallrike æresbevisninger fra hele verden viser at Thiyams arbeider forstås og blir verdsatt overalt i verden hvor han og hans teater gjør gjesteopptredener.
Ratan Thiyams syn på teateret er blitt formet gjennom årelange studier og under påvirkning av ulike eksponenter for det tradisjonelle manipuriuttrykket. Hans arbeider er også sterkt influert av Natya Shastra fra Bharata, som representerer en indisk teaterstil med røtter helt tilbake til musikeren Bharata Muni som levde i det andre århundret B.C. På den annen side bærer stykkene også i seg elementer av antikk, gresk dramatikk og av det japanske Noh-teateret. 
Hans grep om teateret uttrykker dessuten et dypt engasjement for sosial velferd og en åndelig søken midt i det globale, politiske kaos som råder i tiden, slik han med styrke markerte sitt humanistiske ståsted gjennom teaterstykket Ritusamharam, hvor han nettopp søker oppmuntring og mentalt velvære midt i de motstridende krefter som har satt sitt preg på dagens samfunn.
Fylkesleksikon for Sogn og Fjordane

Fylkesleksikon for Sogn og Fjordane, tidligere NRK Sogn og Fjordane fylkesleksikon, er et lokalleksikon for Sogn og Fjordane som ble produsert av NRKs distriktskontor NRK Sogn og Fjordane. Leksikonet har et betydelig fokus på beskrivende lokale historier i fylket. I mars 2010 inneholdt det i underkant av 7000 artikler. Redaktør for lokalleksikonet er Ottar Starheim.
Starheim fikk sammen med Arild Nybø Sogn og Fjordane journalistlags pressepris i 2002 for å ha bygget opp fylkesleksikonet.
11. februar 2015 overtok nynorskleksikonet Allkunne redaktøransvaret for fylkesleksikonet.
Daugavpils

Geografiske og demografiske data

Daugavpils ligger 229 km fra hovedstaden Riga, 90 km fra Rēzekne, 25 km fra grensen til Litauen og 33 km fra grensen til Hviterussland. Siden byen ligger i innlandet er klimaet mer kontinental, altså med varmere somre og kaldere vintre enn resten av Latvia. Både varme- og kulderekorden i Latvia holdes av Daugavpils (henholdsvis +36 grader og -43 grader).
Innenfor bygrensene ligger blant annet innsjøene Lielais Stropu, Šūņu, Gubiščes, Mazais Stropu.
Daugavpils har et stort innslag av folk av utenlandsk opprinnelse. Først kom polakker på 1500–1700-tallet. Fra Russland kom gammeltroende som ble forfulgt der. Etter at landskapet Latgale ble en del av det russiske tsarriket kom det russiske handelsfolk og byråkrater. Etter andre verdenskrig økte befolkningen på grunn av økt urbanisering. Befolkningen er fordelt slik etter etnisk opphav: 59% russere, 15% latviere, 13% polakker, 8% hviterussere og 3% andre, til en stor del ukrainere.
Byen hadde 93 312 innbyggere i 2011.

Historie

I historiske kilder ble byen først nevnt i 1275 da Den tyske orden bygde en borg her langs en gammel handelsevei. Det het Dünaburg og lå omtrent 19 km far dagens by. Borgen ble revet og gjenoppbygd flere ganger. På den nåværende plassen byen ligger ble det bygget fortifikasjoner og en by vokste opp rundt fra 1570-årene. Konstante kriger gjorde at byen vokste langsomt, og den har vært okkupert av polske, russiske og svenske styrker.
I 1528 fikk byen offisiell bystatus.
Fernando Cardenal

Liv og virke

Han var bror til dikterpresten Ernesto Cardenal og en nevø til Pedro Chamorro. Fernando Cardenal var fra 1984 til 1990 undervisningsminister i Nicaragua under den sandinistisken president Daniel Ortega.
Etter å ha propageret for sosialisme og for å ha forbrutt seg mot den katolske kirkeretts generelle forbud for prester å overta politiske verv, ble han i suspendert fra sine prestelige funksjoner. Fernando Cardenal måtte også forlate jesuittordenen. 
Etter at han fratrådte sitt ministerembede ble han i 1997 gjeninntatt i jesuittordenen og fikk, etter at suspensjonen ble opphevet, atter virke som prest.
Punata

Punata er en by i departementet Cochabamba i Bolivia. Ved folketelling i 2001 bodde det 14 742 innbyggere i byen.
Hver torsdag er det et kjent landbruksmarked i byen hvor folk fra nabobyene og landsbyene kommer for å selge og kjøpe.
Arthur Cox

Biografi

Arthur Cox startet som juniorspiller i Coventry City, men da han var 18 år var hans spillerkarriere over på grunn av et beinbrudd. Dermed valgte han å satse på treneryrket og han var ungdomstrener i Coventry før han hadde fylt 20 år. Senere jobbet han som trener i Walsall, Aston Villa, Halifax Town og Preston North End. På 70-tallet var Cox assisten til Bob Stokoe i Sunderland, og i denne jobben fikk han han med seg lagets triumf i den engelske FA-cupen i 1973. Deretter ble det et kort opphold i tyrkiske Galatasaray før han fikk sin første jobb som manager for en engelsk klubb i 1976.
I oktober 1976 overtok Arthur Cox jobben som manager for Chesterfield som på den tiden spilte i engelsk 3. divisjon. I de fire sesongen han var sjef for klubben fra Derbyshire hadde klubben både gode og dårlige sesonger. I 1978/79 sesongen ble laget nummer 20 med fire flere poeng enn Peterborough United som rykket ned, mens de året etter ble nummer 4, kun ett poeng bak Sheffield Wednesday som rykket opp. I september 1980 ble Newcastle United hans neste arbeidsgiver, og i 1983/84 sesongen rykket laget opp til den øverste divisjonen i engelsk fotball. På grunn av uenigheter i forbindelse med kontrakten hans valgte han overraskende å si opp stillingen for nyopprykkede Newcastle United den 24. mai 1984, og kun fire dager etter var han Derby Countys neste manager. Denne klubben hadde nettopp rykket ned til den engelske 3. divisjonen da Cox overtok jobben, og i løpet av hans tid som manager her fikk han med seg opprykk til 2. divisjon i 1986, opprykk til 1. divisjon i 1987 og en 5.-plass i 1. divisjon i 1989. Deretter gikk det ikke like bra for Arthur Cox, og i 1991 rykket klubben ned fra 1. divisjon. Ryggproblemer var avgjørende årsak til at han sa opp jobben som manger for Derby i oktober 1993.
Selv om Arthur Cox ikke hadde flere jobber som manager var han fortsatt involvert i engelsk fotball etter tiden i Derby County. Som manager i Newcastle tidlig på 80-tallet hadde han Kevin Keegan i sin spillergruppe, og da Keegan var manager for Newcastle, Fulham og Manchester City var Cox en av hans medarbeidere. Også når Keegan var landslagssjef for England var Arthur Cox i hans støtteapparat.
Sommeren 2004 pensjonerte Arthur Cox seg fra engelsk fotball, men han gjorde et lite comeback i forbindelse med Ted McMinns veldedighetskamp den 1. mai 2006. Dette var en kamp mellom Derby Legends og Rangers Legends der Cox var manager for Derbys lag.
Latent varme

Latent varmefluks

Latent varmefluks er varmefluksen fra jordoverflaten til atmosfæren i forbindelse med fordamping av vann, og kondensasjon av vanndamp i troposfæren. Det er en viktig komponent i Jordas energibudsjett for overflaten. Latent varmefluks blir vanligvis målt med å bruke bowenforholdsteknikken eller via virvlingskovarians, som er et statistisk redskap for å analysere atmosfæriske størrelser som svinger raskt med tiden (høyfrekvent dataserie), og gir fluksverdier for disse størrelsene.
Utamaro

Kitagawa Utamaro (喜多川 歌麿, født ca. 1753, død 1806) var en japansk grafiker og maler. Han arbeidet blant annet med tresnitt og regnes som en av de største kunstnerne innen ukiyo-e-sjangeren. Han er kjent spesielt for sine mesterlige komponerte studier av kvinner. Han lagde også naturstudier, særlig illustrerte bøker med insekter.
Den sorte drøm

Handling

Den unge sirkusrytter Stella (Asta Nielsen) er fanget mellom to menns kjærlighet: juveler Hirsch (Gunnar Helsengreen) og grev Waldberg (Valdemar Psilander). Selv elsker hun greven, men juveleren utfordrer ham til et spill hasard med kort. Waldberg starter med hell, men hellet snur seg snart og han taper igjen og igjen og tvinges til sist til å underskrive et gjeldsbevis på det astronomiske beløp av 85 000 Mark. I desperasjon kjøper greven en pistol, og vil drepe seg selv, men Stella oppdager pistolen og tar den fra ham. Hun går hjem til juveleren og stjeler et halskjede fra ham. Juveleren ser tyveriet i et speil, men gjør ikke noe for å stoppe henne. I stedet følger han henne tilbake til greven, som Stella overdrar halskjedet til og oppfordrer ham til å selge den så han kan betale gjelden. Etter de skilles, tar juveleren fatt i henne og beskylder henne for tyveri, selv om han ikke overlater henne til politiet selv om han har sjansen. I stedet tvinger han henne til å gå med til en middagsavtale. I mellomtiden selger greven halskjeden til en annen juveler, som juveler Hirsch kjøper den tilbake fra. Stella drar av sted til sin middagsavtale, men glemmer sin veske hvor greven finner pistolen og en beskjed som leder ham til juvelerens hjem. Greven beskylder henne for utroskap og skyter henne. Med sine siste krefter før døden, forteller hun ham om hva som virkelig har skjedd.

Restaurering

Den sorte Drøm er blitt restaurert i en ny digitalisert utgave og gjenutgitt av Det Danske Filminstitut. Den kommer i en DVD-samling med de fire danske stumfilmer som Asta Nielsen var med i: Afgrunden (1910),  Balletdanserinden (1911), Den sorte drøm (1911), Mod Lyset (1919).
Enkeltdistanse-NM på skøyter 2009

Enkeltdistanse-NM på skøyter 2009 ble avholdt i Vikingskipet på Hamar 1.-2. november 2008. Hedmark Skøytekrets var arrangør av mesterskapet. 500 meter ble bare gått en gang, og norske mestre på 5 000 meter kvinner og 10 000 meter menn ble kåret under NM allround 2009 på Gol.
Dødsfall i 2009

Oversikt over dødsfall i 2009.
Troppene til VM i fotball 1930

Troppene til VM i fotball 1930 inneholder samtlige 13 tropper som ble tatt ut til VM i fotball 1930 i Uruguay. Dette var det første offisielle verdensmesterskap i FIFA-regi. Alle spillere spilte i hjemlig liga, bortsett fra en peruaner som spilte i Mexico og 3 jugoslaver i franske klubber.
Klubbene som er oppført er klubben som de enkelte spillerne sist spilte en offisiell kamp før mesterskapet. Alderen er alderen til hver enkelt spiller ved starten av mesterskapet. Draktnummerering ble ikke innført i FIFA-turneringer før VM 1954, derfor er spillerne sortert først etter posisjon, deretter alfabetisk. Med 13 lag i sluttspillet og 4 grupper var fordelingen 4 lag i gruppe 1 og 3 lag i de resterende 3 gruppene. Antall kamper i mesterskapet er kamper fra start, på FIFA.com er ikke angitt hvem av innbytterne som eventuelt ble benyttet i hver kamp.
Miklós Kállay

Bakgrunn

Kállayslekten var en gammel adelsslekt med stor innflytelse i sin landsdel. Faren var András Kállay (1839-1919) og moren Vilma Csuha (1849-1922).
Miklós Kállay var fylkesmann i sitt hjemfylke fra 1921 til 1929.

Rikspolitiker

Etterpå ble han tilknyttet det nasjonale regjeriongsapparat. Til å begynne med var han stedfortreder for handelsministeren (1929–31) og senere var han landsbruksminister (1932–35).  Han trådte tilbake fra ministerposten i 1935 i mot statsminister Gyula Gömbös høyreorienterte politikk.  
Han holdt seg så utenfor det politiske liv for det meste av det følgende tiåret.

Statsminister

Den ungarske regent Miklós Horthy bad ham i mars 1942 om å danne en regjering som kunne snu om på Bárdossy-regjeringens pro-nazistiske politikk.  
Til å begynne med avvek ikke Kallay utad fra forgjengerens protyske kurs. De allierte styrkers fremrykning i Afrika og landgang på Sicilia, og den sovjetiske offensiv ved Voronezj årsskiftet 1942/43, som kostet 100.000 ungarske soldater livet, fremkalte en radikal endring. Nå begynte Kallay å forberede seg på et tysk nederlag og på å trekke Ungarn ut av krigen. 
Selv om Ungarn forble alliert med Det tredje rike, var både Kállay og Horthy grunnleggende konservative og motstandere av fascismen. Kállays regjering nektet å tilrettelegge for de massearrestasjoner av jødene som nazistene ivret for, og de inntok også på en rekke andre felter holdninger som stred mot nazistenes ønskemål. Kallay hadde hørt rykter om jødenes skjebne i tyskokkuperte områder, og dette var en viktig grunn til at han nektet å gå inn på de tyske alliertes henvendelser om utlevering av jødene. 
Regjeringen tillot også venstrefløyens opposisjonelle presse å fungere uten vesentlige inngrep. Utenrikspolitisk støttet Kállay utad det tyske felttog mot Sovjetunionen, men anerkjente general Badoglios anti-Mussolini-regjering i Italia og kom samtidig med fredsfølere overfor de vestallierte via ambassadene i den tyrkiske hovedstaden Ankara. Tyskerne fikk etterhvert nok av denne politikken, og okkuperte Ungarn i mars 1944. Kállay flyktet, og ble erstattet av en mer medgjørlig mann.

I tysk fangenskap

Kállay klarte å skjule seg for nazistene en stund, men ble til slutt tatt til fange og sendt til Dachau, og senere til Mauthausen. Kállay ble helt i sluttfasen av krigen tatt med på en gisseltransport for prominente leirfanger og pårørende til motstandsskjemere til Sør-Tyrol. Der ,le han befridd av alliete styrker 4. mai 1945.

Emigrasjon

Han valgte å ikke vende tilbake til sitt hjemland, og bosatte seg i 1951 i USA.

Memoarer

I 1951 utgav han memoarene Hungarian Premier: A Personal Account of a Nation's Struggle in the Second World War.
Tjuvbremsing

Tjuvbremsing eller tyvbremsing er utilsiktet bremsing i et tog, når bremser ved en feil slår seg på. Dette kan føre til varmgang, gnister og brann i toget. Sterk bremsing under fart kan også føre til hjulslag, at hjul blir slipt mot skinnegangen slik at hjulet ikke lenger er helt rundt, noe som i sin tur kan gi skader på skinnene.
Gnister fra tjuvbremsing kan føre til skogbrann langs jernbanelinja. Eksplosjonsulykken på Formo i Nord-Trøndelag i 1970, der et godstog lastet med ammunisjon og sprengstoff eksploderte, ble utløst av tjuvbremsing med påfølgende brann.
Lucanus continentalis

Kjennetegn

En nokså stor, rødbrun hjortebille. Hannen har kraftige, krumme kjever, disse har en kraftig tann nær roten, utenfor denne med tette, korte, butte tenner, mandibelen er kløvet i spissen. De knebøyde antennene har vanligvis en fire-leddet vifte. Bakhodet har rundede tverrkjøler langs bakkanten. Beina er mer eller mindre rødlige.

Utbredelse

Arten er utbredt i det sørlige Kina.
Gaugetransformasjon

Gaugetransformasjoner er spesielle, matematiske forandringer eller variasjoner av de fundamentale felt som beskriver elementærpartiklene. Ingen observasjoner av Naturen rundt oss påvirkes av disse forandringene. Det betyr at alle fysikkens lover er uforanderlige eller invariante under slike transformasjoner.   Idag  er dette et fundamentalt, fysisk prinsipp som ligger til grunn for all beskrivelse og forståelse av moderne elementærpartikkelfysikk slik som den sammenfattes i Standardmodellen.

Navn og historie

Selv om gaugetransformasjoner ble oppdaget i klassisk elektromagnetisme og allerede Maxwell var klar over deres eksistens, var det først ved oppdagelsen av kvantemekanikken at de ble satt inn i en større sammenheng og fikk den betydning de har i dag. Navnet går tilbake til Einsteins generelle relativitetsteori da den var helt ny. Den tyske fysiker Hermann Weyl undersøkte muligheten for at lengden av målestaver kunne forandre seg under forflytning i et krummet tidrom. Denne muligheten håpet han skulle gi opphav til elektromagnetiske felt slik at de kunne forenes i en enhetlig feltteori sammen med gravitasjonsfeltet. En forandring av målestaver heter på tysk Eichtransformation etter det tyske verbet zu eichen for å måle. Derfor ble disse transformasjonene tidligere kalt justertransformasjoner på norsk som i Justervesenet. I dag er engelsk språk mer utbredt, og man bruker i stedet navnet gaugetranformasjon fordi å måle der heter to gauge.
Forsøket til Weyl til å lage en slik enhetlig teori lykkes ikke. Men med etableringen av kvantemekanikken ble man klar over at i stedet for å betrakte forflytninger av målestaver som Weyl hadde gjort, kunne man forflytte bølgefunksjoner eller kvantefelt i det vanlige tidrommet. Dette gir opphav til et nytt vektorfelt som kan identifiseres med det elektromagnetiske feltet. Denne intime sammenhengen mellom kvantemekanikk og elektromagnetisme har spesielt Richard Feynman understreket.
Symone Mason

Før 2016

Mason vant 100 og 200 meter under AAU Junior Olympic Games i 2013, som er den største nasjonale konkurransen for utøvere i ungdomsklassen i USA. Hun deltok i Great Midwest Athletic Conference Championships i 2014, og fikk der gull på 400 meter, sølv på 200 meter og bronse på 100 meter. I AAU Junior Olympic Games 2014 vant hun på nytt 100 og 200 meter.
Hun kom på andreplass på 200 og 400 meter under Great Midwest Athletic Conference Championships 2015, og vant 400 meter under uttakningskonkurransen for Ungdoms-VM. Hun deltok dermed i Ungdoms-VM i friidrett 2015, der hun kom på åttendeplass på 400 meter.

Sesongen 2016

Hun kom på andreplass i jenteklassen på 200 og 400 meter under Bob Hayes Invitational, og var med å vinne 4 x 400 meter under Copa Cuba de Atletismo på Cuba. Hun kom på fjerdeplass på 200 meter under USA-mesterskapet i friidrett for junior 2016, og ble slått ut i forsøksheatet på 400 meter.

Sesongen 2017

Mason forbedret sine personlige rekorder betydelig i 2017. Under Bob Hayes Invitational i mars vant hun 100 meter på tiden 11,24, som var en forbedring av hennes personlige rekord med nesten et halvt sekund. I samme stevne vant hun 200 meter på tiden 23,00, en forbedring på 37 hundredeler sammenlignet med hennes forrige rekord. En uke senere vant hun 400 meter under Great Midwest Athletic Conference Championships, der hun forbedret sin personlige rekord fra 52,80 til 52,42.
Hun vant 100 meter under New Balance Nationals, og fikk gull på 200 meter og sølv på 100 meter (bak Candace Hill) under USA-mesterskapet i friidrett for junior 2017. Hun ble dermed tatt ut til å delta i Panamerikansk U20-mesterskap i friidrett 2017 i Trujillo i Peru. Der kom hun på andreplass på 200 meter, bak Ashlan Best fra Canada, og hun kom på tredjeplass på 100 meter.

2018

Den 12. mai satte hun ny personlig rekord på 400 meter med 51,53 sekunder, da hun vant Atlantic Coast Conference. I juni deltok hun i USA-mesterskapet i friidrett for junior 2018, og kom der på andreplass på 400 meter. USA vant 4 x 400 meter stafett under U20-VM i friidrett 2018, med Mason på laget, og hun deltok også på 400 meter individuelt, men ble der slått ut i forsøksheatet.
Svarthalespove

Beskrivelse

Svært vakker og elegant, langbeint snipefugl med langt nebb. Den er 37-42 cm. lang. Nebbet er 8-11 cm. langt. Hunnen er grå-brun mens hannen er rød-brun og grålig i fargene. Begge har oransje nebb.

Hekking

Fåtallig hekkefugl i Norge og Danmark, litt vanligere i Sør-Sverige. Svarthalespoven legger ca. 4 egg. Rugetiden varer i 22-24 dager.

Levemåte

Søker føde på enger og fjæreflater. Den bruker det lange nebbet til å rote i sanden etter småkryp som børstemarker og krepsdyr. På hekkeplassen utfører en boltrende sangflukt og er svært støyende når den forstyrres. Den sitter ofte og speider på gjerder og andre høye utsiktsplasser.

Overvintring

Den overvintrer i Vest- og Sentral-Afrika, og et fåtall overvintrer i Sør-Europa.
Stephen Hero

Stephen Hero er et selvbiografisk romanmanuskript skrevet av James Joyce, antakeligvis mellom 1904 og 1906, utgitt posthumt. I boken finnes mange paralleller til Portrett av kunstneren som ung mann (1916), som også er en basert på selvbiografisk stoff. Hovedpersonen i SH heter Stephen Daedalus, mens navnet i Portrett er endret til Stephen Dedalus.